|  |  |
| --- | --- |
| ***Визия за ОСП след 2022 г.*** |  |

**1. На 31 май 2021 г. в гр. Брюксел се проведе заседание на Специалния комитет по селско стопанство (СКСС).** Председателството разпространи документ с отворени въпроси разделени в три категории – с постигнато съгласие, критични въпроси и блокиращи въпроси, като беше обсъден подхода за преодоляване на критичните и блокиращи въпроси. На 7 юни ще бъдат предоставени текстове на Хоризонталния регламент и Регламента за обща организация на пазара. На 14 юни, на заседанието на СКСС ще се направи подготовка за предстоящия триалог по Регламента за стратегическите планове. На 16-17 юни ще има трилог на ниво служби, без министри и комисар. На 21 юни СКСС ще обсъди резултата от триалога и ще се даде мандат за супертриалога на 24 и 25 юни. На 28 и 29 юни ще проведе Съвета по земеделие и рибарство в Люксембург, на който ще се търси постигане на политическо съгласие. По време на заседанието ЕК отбеляза, че има много въпроси, които са затворени и такива, по които позициите са сближени. Държавите членки благодариха за усилията на председателството и отбелязаха трудността за постигането на консенсус с ЕП. Повечето от тях изразиха увереност, че може да се постигне съгласие по реформата през юни.

**2. С цел да се постигне съгласие по реформата на ОСП на Съвета през юни, португалското председателство трябва да се ангажира директно с диалог с евродепутатите, на фона на почти едновременни триалози, заявяват от Farm Europe**. В коментар от 2 юни по повод причините за неуспеха на Съвета по земеделие на 26-26 май от Farm Europe заявяват, че има „редица слабости в първоначалното предложение, което обяснява голяма част от блокажите и трудностите сега". Напомнят, че „ОСП вече е на етап на съвместно вземане на решения, което някои от участващите в преговорите понякога изглежда, че забравят“. Това означава, че “диалогът не може да се основава на двустранни дискусии“, а е необходим „пряк ангажимент“ на Съвета и на „всички ключови политически сили в Европейския парламент, не само на Комисията по земеделие." Повече информация може да бъде намерена тук : <https://www.farm-europe.eu/news/cap-reform-determination-and-pragmatism-versus-hubbub-and-posturing/>

**3. Тринадесет организации от сектора на хранително- вкусовата промишленост на ЕС призоваха Комисията да извърши пълна оценка на въздействието на целите на стратегията “Oт фермата до трапезата“ за използването на селскостопански химикали, преди вземане на политически или обвързващи регулаторни решения.** На 27 май, в отворено писмо от 3 страници, коалицията заяви, че подкрепя амбицията на Комисията, залегнала в Стратегиите “Oт фермата до трапезата“ и Биоразнообразие, но настоява за цялостна оценка на целите за селското стопанство. Това е от решаващо значение за определяне на областите, за които са необходими спешни действия, съпътстващи мерки или подкрепа. Коалицията също така подчертава, че целите, освен последователни в целия Европейски съюз, трябва да бъдат полезни, измерими, реалистични, постижими, научно обосновани, технически осъществими и икономически устойчиви. 13-те организации подчертават важността на вече постигнатия напредък за рязко намаляване на употребата на пестициди през последните 50 години и на средния процент на използване на активните съставки на хектар с 97%. Коалиацията заявява, че да се запази този напредък и да се постигнат целите на Стратегията “Oт фермата до трапезата“, производителите трябва да разполагат с инструменти за осигуряване на продоволствена сигурност и устойчиво производство, като технологии за биоконтрол, реколто-ротационни системи, методи за цифровизация, нови геномни техники и еластични сортове на европейски култури и растения. Отговорите на предизвикателствата, които предстоят, изискват значителни инвестиции в научни изследвания, иновации и в разработването на нови инструменти в цялата агро-хранителна верига.

**4. На 1 юни 2021 Европейската комисия публикува оценка на въздействието на ОСП върху изменението на климата и емисиите на парникови газове.** Една от основните констатации от изследването е, че емисиите на парникови газове в ЕС от селското стопанство са намалели с повече от 20% от 1990 г., но са в стагнация от 2010 г. Все пак, тъй като селскостопанското производство продължава да расте, отпечатъкът на единица продукция продължава да се подобрява. Независимо от това е необходимо допълнително намаляване на емисиите, за да се постигнат амбициозните цели на ЕС за климата за 2030 г. (постигане на поне 55% от емисиите до 2030 г. в ЕС). ОСП помага за намаляване на емисиите на парникови газове. Смекчаването се постига главно чрез защита на съществуващите запаси от въглерод, най-вече благодарение на поддържането на постоянни пасища от екстензивни системи за паша на животните. Съществува потенциал за допълнително увеличаване на съхранението на въглерод в почвите на ЕС. По отношение на адаптацията към климата, това се постига главно чрез подкрепа за разнообразието на културите и земеделските системи, инвестиционна подкрепа за адаптиране към новите климатични условия, ограничаване на ерозията на почвите и подобряване на устойчивостта на наводнения. Оценката установява, че мерките на ОСП са съгласувани по отношение на действията в областта на климата, но някои елементи от широкия дизайн на ОСП (например освобождаване на бенефициерите по схемата на дребните фермери от екологизиране, доброволна обвързана подкрепа) не са напълно съгласувани с целите за климата. Ориентираните към климата мерки на ОСП обаче са в съответствие с други политики на ЕС, насочени към изменението на климата. Повече информация може да бъде намерена тук: <https://ec.europa.eu/info/news/evaluation-caps-impact-climate-change-and-greenhouse-gas-emissions-2021-jun-01_en>